REGOLAMENT TAL-KUMMISSJONI (KE) Nru 722/2008
tal-25 ta’ Lulju 2008
li jemenda r-Regolament (KEE) Nru 563/82 rigward il-fatturi ta’ aġġustament li għandhom jintużaw għall-iffissar tal-prezzijiet tal-karkassi ta’ annimali bovini adulti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1183/2006 ta’ l-24 ta’ Lulju 2006 dwar l-iskala Komunitarja għall-klassifika tal-karkassi ta’ annimali bovini adulti (1), u b'mod partikolari t-tielet paragrafu ta’ l-Artikolu 3 tiegħu,
Billi,
(1)
L-Artikolu 3 tar-Regolament (KE) Nru 1183/2006 jiddefinixxi l-preżentazzjoni ta’ referenza ta’ l-UE tal-karkassi. Barra minn hekk, jipprovdi li fejn Stat Membru juża preżentazzjoni tal-karkassi differenti minn din il-preżentazzjoni ta’ referenza, għandhom ikunu ddeterminati l-fatturi ta’ aġġustament biex jingħadda minn dik il-preżentazzjoni għall-preżentazzjoni ta’ referenza.
(2)
Ir-Regolament tal-Kummissjoni (KEE) Nru 563/82 ta’ l-10 ta’ Marzu 1982 li jistabbilixxi regoli dettaljati għall-applikazzjoni tar-Regolament (KEE) Nru 1208/81 li jistabbilixxi l-prezzijiet tas-suq ta’ l-annimali adulti ta’ l-ifrat fuq il-bażi ta’ l-iskala tal-Komunità għall-klassifikazzjoni tal-karkassi (2) jistipula r-regoli dettaljati dwar ir-reġistrazzjoni tal-prezzijiet fis-suq ta’ l-annimali bovini adulti abbażi ta’ l-iskala tal-Komunità għall-klassifikazzjoni tal-karkassi ta’ l-annimali bovini adulti.
(3)
Ir-Renju Unit talab li fl-Anness għar-Regolament (KEE) Nru 563/82 jiddaħħlu żewġ koeffiċjenti addizzjonali għat-tneħħija tax-xaħam tas-sidra u tax-xaħam tal-ġenba. Biex tibqa’ żgurata d-disponibbiltà ta’ prezzijiet komparabbli fil-Komunità, għandhom jiġu adattati l-fatturi ta’ aġġustament iddeterminati fl-Anness għal dak ir-Regolament.
(4)
Ir-Regolament (KEE) Nru 563/82 għandu għaldaqstant jiġi emendat skond dan.
(5)
Il-Kumitat ta’ Ġestjoni taċ-Ċanga u l-Vitella ma tax opinjoni fil-limitu ta’ żmien stipulat mill-President tiegħu,
ADOTTAT DAN IR-REGOLAMENT:
Artikolu 1
L-Anness għar-Regolament (KEE) Nru 563/82 huwa mibdul bit-test fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, 25 ta’ Lulju 2008.